На основу Уговора о донацији бр. 110-199/21 од 02.07.2021. године, члана 12. Правилника о условима и мерилима за доделу помоћи за побољшавање услова становања и социјалне инклузије социјално угрожених категорија становништва са територије општине Врњачка Бања и поступку и начину рада Комисије за избор корисника помоћи, за побољшавање услова становања и социјалне инклузије социјално угрожених категорија становништва са територије општине Врњачка Бања ( у даљем тексту: Комисија), расписује

**ЈАВНИ ПОЗИВ**

**ЗА ДОДЕЛУ ПОМОЋИ ЗА ПОБОЉШАВАЊЕ УСЛОВА СТАНОВАЊА И СОЦИЈАЛНЕ ИНКЛУЗИЈЕ СОЦИЈАЛНО УГРОЖЕНИХ КАТЕГОРИЈА СТАНОВНИШТВА СА ТЕРИТОРИЈЕ ОПШТИНЕ ВРЊАЧКА БАЊА**

Дана 02.07.2021. године потписан је Уговор о донацији (у даљем тексту „Уговор“) укупне вредности 850.509,12 ЕУР између Општине Врњачка Бања (у даљем тексту „Општина“) и Канцеларије Уједињених нација за пројектне услуге (у даљем тексту „UNOPS“) којим се Општини додељује грант (бесповратна средства) у износу од 713.886,37 ЕУР од стране Европске уније за имплементацију пројекта „Пристојан живот – допринос социјалној инклузији Рома и других маргинализованих група кроз унапређење становања и мере социјалне интеграције у општини Врњачка Бања.



ОГЛАШАВА СЕ додела помоћи за побољшавање услова становања и социјалне инклузије социјално угрожених категорија становништва са територије општине Врњачка Бања (у даљем тексту:  Помоћ), коју обезбеђује Европска унија у сарадњи са општином Врњачка Бања (у даљем тексту: Општина).

Помоћ је предвиђене у оквиру четри мере за побољшавање услова становања и социјалне инклузије социјално угрожених категорија становништва са територије општине Врњачка Бања:

1. Додела стамбених јединица на коришћење на одређено време за социјално становање у заштићеним условима;
2. Куповина сеоских домаћинстава;
3. Реконструкција, санација и адаптација постојећих станова или породичних кућа.
4. подршка путем мера активне инклузије за све три горе наведене категорије стамбене подршке

Oва помоћ је намењена за четири циљне групе социјално угрожених становника са територије општине Врњачка Бања ка којима су наведене мере усмерене, и то:

1. Роми;
2. Жене, жртве породичног насиља;
3. Млади који напуштају систем социјалне заштите, као и они млади који су га напустили у претходне пет година;
4. Остало домицилно становништво у стању социјалне потребе (у проценту не већем од 10% од укупног броја корисника)

Изабрани корисници, према категоријама којима припадају, биће обавезни да учествују у одговарајућим активним мерама социјалне инклузије.



Подносилац пријаве на јавни позив за доделу Помоћи (у даљем тексту: Подносилац пријаве) и чланови његовог породичног домаћинства треба да испуне следеће услове:

**ОПШТИ УСЛОВИ- за све мере**

1. Да је Подносилац пријаве евидентиран као припадник циљних група из чл. 1 овог Правилника на основу дате изјаве и приложене пратеће документације
   * За Роме – потврда Ромског националног савета;
   * За жене, жртве породичног насиља – Решење МУП-а, односно судска одлука, односно поднета кривична пријава
   * За младе који напуштају систем социјалне заштите, као и оне младе који су га напустили у претходне три године – Потврда Центра за социјални рад
   * За остало домицилно становништво у стању социјалне потребе – решење о новчаној социјалној помоћи издата од Центра за социјални рад
2. да Подносилац пријаве и чланови породичног домаћинства наведени у пријави имају пребивалиште на територији Општине дуже од годину дана
3. да немају у својини непокретност којом би могли да реше своје стамбене потребе, осим непокретности из члана 1, става 2. тачке 3. (за све мере из чл. 1 овог Правилника);
4. да немају приходе којима би могли да реше своје стамбене потребе
5. да нису корисници другог програма стамбеног збрињавања, а којим су решили или су могли да реше своје стамбене потребе
6. да нису корисници програма стамбеног збрињавања у процесу повратка у државу порекла којим би могли да реше или су решили своје стамбене потребе

**ПОСЕБНИ УСЛОВИ ЗА МЕРУ 1**- Додела стамбених јединица на коришћење на одређено време за социјално становање у заштићеним условима; **и МЕРУ 2**- Куповина сеоских домаћинстава;

1) Да Подносилац пријаве и чланови породичног домаћинства наведени у пријави немају власништво нити сувласништво над некретнином (стан или кућа)

**ПОСЕБНИ УСЛОВИ ЗА МЕРУ 3**- Реконструкција, санација и адаптација постојећих станова или породичних кућа

1. да је непокретност са којом Подносилац пријаве конкурише за доделу Помоћи у својини Подносиоца пријаве или у су својини или заједничкој својини Подносиоца пријаве и неког од чланова породичног домаћинства који је наведен у пријави
2. да је непокретност из става 1. тачке 3. овог члана уписана у катастру непокретности као:
   1. непокретност која је преузета из земљишних књига или
   2. непокретност изграђена пре доношења прописа о изградњи или
   3. непокретност изграђена на основу грађевинске дозволе, односно одобрења за градњу за коју је издата употребна дозвола или
   4. непокретност уписана по Закону о озакоњењу објеката;
3. да је непокретност из члана 1, става 2. тачке 3. овог члана (за меру 3 из чл. 1 овог Правилника) уписана у катастру непокретности без терета, не рачунајући при том:
   1. забележбу обавезе плаћања накнаде за пренамену земљишта, као и
   2. друге забележбе личних стања имаоца и правних чињеница које за исход немају престанак или пренос стварних права на предметној непокретности,

1. да непокретност из члана 1, става 2. тачке 3. . овог члана (за меру 3 из чл. 1 овог Правилника) не испуњава основне услове за становање и да ће се уградњом додељеног грађевинског материјала непокретност оспособити за употребу и становање; Да за непокретност из члана 1, става 2. тачке 3. овог члана постоји Грађевинска дозвола/Решење о извођењу радова у складу са врстом радова према Закону о планирању и изградњи и релевантним правилником или званично мишљење да није потребно издавање акта, за пројекте реконструкције стамбених јединица.

Сви подносиоци захтева остварују Помоћ под условима, критеријумима и мерилима, а у поступку који су утврђени Правилником о условима и мерилима, поступку и начину рада Комисије за доделу помоћи за стварање и побољшавање услова становања и социјалне инклузије набавком и уградњом грађевинског материјала.

Ред првенства за доделу Помоћи утврђује се на основу броја бодова које Подносилац пријаве на овај Јавни позив оствари, а према следећим мерилима:

1. Број чланова породичног домаћинства: по члану породичног домаћинства – 10 бодова (за све мере из чл. 1. овог Правилника).

Максималан број бодова који се може добити на основу овог мерила износи – 50 бодова (за меру 2 и меру 3 из чл. 1. овог Правилника), односно 40 бодова (за меру 1 из чл. 1. овог Правилника).

1. Уколико је подносилац пријаве жена, жртва породичног насиља – 50 бодова;
2. Број малолетне деце у породичном домаћинству:
   1. породично домаћинство до двоје малолетне деце – 10 бодова (за све мере из чл. 1 овог Правилника);
   2. породично домаћинство са троје или више малолетне деце – 20 бодова (за меру 2 и меру 3 из чл. 1 овог Правилника);
3. Број малолетне деце или деце на редовном школовању у једнородитељском породичном домаћинству (за све мере из чл. 1 овог Правилника):
   1. домаћинство са до два детета – 20 бодова;
   2. домаћинство са троје или више деце – 30 бодова.
4. Породично домаћинство са дететом са инвалидитетом или сметњама у развоју: по породичном домаћинству – 20 бодова (за све мере из чл. 1 овог Правилника).
5. Стамбена ситуација Подносиоца пријаве и чланова његовог породичног домаћинства (за све мере из чл. 1 овог Правилника):
   1. породично домаћинство које станује у простору без основних хигијенско-санитарних услова (без купатила и без прикључка на водовод) – 20 бодова;
6. Материјални положај породичног домаћинства (за све мере из чл. 1 овог Правилника):
   1. породично домаћинство са приходима већим или у висини од 10.000 динара по члану – 10 бодова (по породичном домаћинству);
   2. породично домаћинство са приходима испод 10.000 динара по члану – 20 бодова (по породичном домаћинству).

Приликом бодовања пријава по тачки 7) овог члана приходи се обрачунавају по члану породичног домаћинства, а бодови додељују породичном домаћинству. Максимални број бодова који може бити додељен породичном домаћинству по овом основу је 20.

1. Уколико је надлежни орган донео Одлуку о покретању поступка расељавања, односно Решење о забрани коришћења стамбеног објекта због постојања опасности урушавања – 30 бодова;
2. Смањење или губитак радне способности или телесно оштећење (за све мере из чл. 1 овог Правилника):
   1. по основу смањења или губитка радне способности Подносиоца пријаве или чланова његовог породичног домаћинства:
      * ако постоји делимична радна способност – 10 бодова;
      * ако постоји потпуни губитак радне способности – 20 бодова.
   2. по основу телесног оштећења Подносиоца пријаве или чланова његовог породичног домаћинства:
   * за телесно оштећење 100% – 20 бодова;
   * за телесно оштећење 90% – 15 бодова;
   * за телесно оштећење 80% – 10 бодова.

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова и бодује се по члану породичног домаћинства.

1. Болести од већег социјално–медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.), у складу са прописима о здравственој заштити: Подносилац пријаве или чланови његовог породичног домаћинства – 20 бодова (по члану домаћинства) (за све мере из чл. 1 овог Правилника).

Ово мерило се примењује ако Подносилац пријаве или чланови његовог породичног домаћинства нису бодовани по основу тачке 8) подтачка. 1) и 2) овог члана.

Уколико се Подносилац пријаве и чланови његовог породичног домаћинства наведени у пријави бодују по основу болести, бодови се додељују за Подносиоца пријаве и сваког члана породичног домаћинства који има болести од већег социо-медицинског значаја.

1. Бруто површина непокретности по члану породичног домаћинства (за меру 3 из чл. 1 овог Правилника):
   1. до 15 м2 – 50 бодова
   2. до 24 м2– 30 бодова.

Приликом примене овог мерила Комисија податке о бруто површини непокретности узима из извештаја о техничкој процени објеката из дела у коме је наведена површина условна за становање који Комисији доставља ангажовано лице .

1. Подносиоци пријаве који нису користили изузетну новчану помоћ Центра за социјални рад у Врњачкој Бањи за реконструкцију и адаптацију својих објеката у последњих 5 година. Максимални број бодова који може бити додељен породичном домаћинству по овом основу је 10.

Уколико два или више Подносиоца пријаве за исту меру имају исти број бодова, предност има Подносилац пријаве који:

* 1. је жена, жртва породичног насиља;
  2. има већи број радно неспособних чланова породичног домаћинства;
  3. већи број чланова породичног домаћинства;
  4. има трудну жену у породичном домаћинству;
  5. има дуже пребивалиште на подручју Општине у оквиру које конкурише за Помоћ;
  6. има мање приходе по члану породичног домаћинства.



Уз пријаву на Јавни позив, која се подноси Општини, Подносилац пријаве у обавези је да достави следеће доказе:

1. Попуњен и потписан образац пријаве за жељену меру из чл. 1 овог Правилника;
2. Доказ о припадности некој од наведене четири циљне групе социјално угрожених становника са територије општине Врњачка Бања из чл. 1. овог Правилника (Напомена: обавезно за Подносиоца пријаве) (за све мере из чл. 1 овог Правилника):
   * За Роме – потврда Ромског националног савета;
   * За жене, жртве породичног насиља – Решење МУП-а, односно судска одлука, односно поднета кривична пријава
   * За младе који напуштају систем социјалне заштите, као и оне младе који су га напустили у претходне три године – Потврда Центра за социјални рад
   * За остало домицилно становништво у стању социјалне потребе – позитивно мишљење Центра о припадности наведеној категорији (прибавља Комисија по службеној дужности).
3. Фотокопију личне карте за све чланове породичног домаћинства са 16 и више година (очитана лична карта уколико је у питању нова лична карта са чипом), а извод из матичне књиге рођених за млађе од 16 година (за све мере из чл. 1 овог Правилника);
4. Изјаву оверену код надлежног органа да Подносилац пријаве и чланови његовог породичног домаћинства не поседују непокретност у Републици Србији којом могу да реше своје стамбено питање, осим предметне непокретности; да не поседују непокретност у Републици Србији, а којом би могли да реше своје стамбене потребе; да нису корисници другог стамбеног програма којим би могли да реше или су решили своје стамбене потребе (за све мере из чл. 1 овог Правилника);
5. Доказ о стамбеној ситуацији Подносиоца пријаве и чланова његовог породичног домаћинства (за све мере из чл. 1 овог Правилника):

* за домаћинство које станује у простору без основних хигијенско-санитарних услова (без купатила и без прикључка на водовод) - изјава

1. Доказ о приходима (за све мере из чл. 1 овог Правилника):

* Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање, и то у месецу који претходи месецу подношења пријаве на Јавни позив; у случају да се ради о незапосленом члану породичног домаћинства који није регистрован код Националне службе за запошљавање потребно је доставити изјаву оверену код надлежног органа да је незапослен и да нема примања;
* Потврда Националне службе за запошљавање о примањима за случај незапослености, уколико постоје;
* Решење Центра за социјални рад о примању новчане социјалне помоћи;
* Изјава да нема новчаних прихода оверена у складу са Законом о оверавању потписа, рукописа и преписа („Службени гласник РС“, бр. 93/14, 22/15 и 87/18).
* Потврда послодавца о висини примања у месецу који претходи месецу подношења пријаве на Јавни позив – за запослене чланове породичног домаћинства;
* Чек од пензије за месец који претходи месецу подношења пријаве на Јавни позив, односно потврда надлежне службе; у случају да Подносилац пријаве или члан његовог породичног домаћинства не остварује приходе од пензије потребно је доставити изјаву оверену код надлежног органа да лице не остварује приходе на име пензије у Републици Србији;

1. За чланове породичног домаћинства узраста 6 до 26 година - доказ о школовању; уколико ови чланови породичног домаћинства нису на школовању потребно је доставити доказе наведене у тачки 6. овог става (докази о приходима) (за све мере из чл. 1 овог Правилника);
2. Доказ за породично домаћинство са дететом са инвалидитетом или сметњама у развоју - решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју (за све мере из чл. 1 овог Правилника);
3. Доказ о смањењу или губитку радне способности или телесном оштећењу – решење надлежне комисије о смањењу или губитку радне способности или телесном оштећењу за члана породице са инвалидитетом (за све мере из чл. 1 овог Правилника);
4. Доказ о постојању болести од већег социо-медицинског значаја, не старији од годину дана (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.) (за све мере из чл. 1 овог Правилника);
5. За једнородитељску породицу прилаже се (за све мере из чл. 1 овог Правилника):

* потврда о смрти брачног друга;
* решење надлежног суда о проглашењу несталог лица за умрло;
* извод из матичне књиге рођених за децу без утврђеног очинства;
* пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета или уколико се ради о ванбрачним партнерима чија је заједница престала да траје), а уз оба доказа потребно је приложити изјаву Подносиоца пријаве да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, Подносилац пријаве није засновао брачну или ванбрачну заједницу;

1. Лист непокретности не старији од 6 месеци за предметну непокретност, од дана расписивања јавног позива (за меру 3 из чл. 1 овог Правилника);
2. Оверену изјаву власника сеоске куће на коју се односи Помоћ, да је сагласан да исту отуђи у корист подносиоца пријаве (за меру 2 из чл. 1 овог Правилника);
3. Доказ о власништву над сеоском кућом (за меру 2 из чл. 1 овог Правилника) – лист непокретности не старији од шест месеци у коме је продавац уписан као власник предметне сеоске куће и земљишта на којем се иста налази и у коме су предметна сеоска кућа и земљиште који су предмет купопродаје уписани без терета, односно у коме је сеоска кућа уписана као:
   * Непокретност која је преузета из земљишних књига или
   * Непокретност изграђена пре доношења прописао изградњи или
   * Непокретност изграђена са грађевинском дозволом или
   * Непокретност уписана по Закону о озакоњењу објекта;
4. Потврда надлежне пореске управе о измиреним пореским обавезама које су настале по основу права својине за предметну сеоску кућу и земљиште који су предмет купопродаје (за меру 2 из чл. 1 овог Правилника);
5. Уверење локалне пореске администрације о измиреним обавезама за предметну сеоску кућу и земљиште који су предмет купопродаје (за меру 2 из чл. 1 овог Правилника);
6. Фотокопију личне карте продавца сеоске куће (очитана лична карта уколико је у питању нова лична карта са чипом) (за меру 2 из чл. 1 овог Правилника);

Докази из става 1. овог члана подносе се у фотокопији, с тим да Комисија може од Подносиоца пријаве на Јавни позив тражити оригинална документа на увид.

Поред доказа наведених у ставу 1. овог члана, **Комисија може од Подносиоца пријаве тражити и друге неопходне доказе** ради утврђивања чињеница и околности потребних за доношење правилне и законите одлуке.

Наводи из изјава предвиђених ставом 1. овог члана **могу бити предмет провере од стране Комисије.**

Рок за подношење захтева са документацијом на Јавни позив је од 07. септембра 2021. године до 6. октобра 2021.године.

Захтеви се могу преузети у холу зграде општине Врњачка Бања, сваког радног дана од 7:30-15:30 сати.

**За додатне информације и помоћ у поступку аплицирања можете се обратити Дејану Павловићу на телефон 067/721 16 05**

Неблаговремене и непотпуне захтеве Комисија неће разматрати.

Комисија задржава право на проверу документације и навода из поднетих захтева на терену.



Попуњен захтев са потребном документацијом подносиоци захтева предају у затвореној коверти на писарници општинске управе Врњачка Бања, са назнаком „Комисији за избор корисника помоћи, за побољшавање услова становања и социјалне инклузије социјално угрожених категорија становништва са територије општине Врњачка Бања - НЕ ОТВАРАТИ".



Након разматрања приспелих захтева, Комисија доноси Одлуку о предлогу листе корисника, која се објављује на званичној интернет страници Општине и огласној табли општинске управе Врњачка Бања. На објављену Одлуку о предлогу листе корисника подносилац захтева може уложити приговор Општинском већу, у року од 15 дана од дана објављивања Одлуке о предлогу листе реда првенства.

Комисија је обавезна да на пристигле приговоре одговори у року од 8 (осам) дана од дана истека рока за подношење приговора.

Након одлучивања о приговорима, Комисија доноси Одлуку о коначној листи корисника, која се објављује на званичној интернет страници Општине и огласној табли општинске управе Врњачка Бања.



На основу Одлуке Комисије о коначној листи корисника, Општина и Корисник коме је додељена помоћ закључују уговор у писаној форми, којим се регулишу међусобна права и обавезе потписника уговора.

Власник додељеног стана за социјално становање **(мера 1)** је општина. Корисник стана има обавезу савесног и домаћинског управљања повереном општинском имовином, и то:

* редовним одржавањем објекта (ситне поправке инсталиране опреме и намештаја, кречењем) и
* редовним измиривањем свих обавеза које произилазе из употребе објекта (плаћање, струје, воде и осталих комуналних трошкова)

Власник додељеног сеоског домаћинства **(мера 2)** даном потписивања уговора је корисник донације.

Власник додељеног грађевинског материјала **(мера 3),** до уградње у стамбени објекат, је Општина.

Корисник постаје власник додељеног грађевинског материјала по извршеној уградњи у стамбени објекат.

Право и обавезу контроле наменског и рационалног коришћења додељене помоћи има Општина, о чему ће сачинити записник.

 Врњачка Бања

27. август 2021.године

                                                                                     ПРЕДСЕДНИК КОМИСИЈЕ \_\_\_\_\_\_\_\_\_\_\_\_\_\_\_\_\_\_\_\_\_